b'\n_START_ARTICLE_\nFondul de garantare a depozitelor \xc3\xaen sistemul bancar\n_START_SECTION_\nCadrul legislativ\n_START_PARAGRAPH_\nFondul este constituit ca o persoan\xc4\x83 juridic\xc4\x83 de drept public. B\xc4\x83ncile rom\xc3\xa2ne care sunt autorizate de BNR s\xc4\x83 primeasc\xc4\x83 fonduri de la persoane fizice sunt membre ale FGDB._NEWLINE_Fondul garanteaz\xc4\x83 depun\xc4\x83torilor la b\xc4\x83ncile membre, \xc3\xaen cazul insolvabilit\xc4\x83\xc8\x9bii sau falimentului acestora, o anumit\xc4\x83 sum\xc4\x83 maxim\xc4\x83. \xc3\x8encep\xc3\xa2nd cu 1 ianuarie 2011, plafonul de garantare este de 100.000 euro, \xc3\xaen echivalent lei. _NEWLINE_Participarea la Fond este obligatorie pentru toate institu\xc8\x9biile de credit autorizate de Banca Na\xc8\x9bional\xc4\x83 a Rom\xc3\xa2niei s\xc4\x83 primeasc\xc4\x83 depozite de la public, inclusiv pentru depozitele atrase de sucursalele acestora din str\xc4\x83in\xc4\x83tate. 33 de institu\xc8\x9bii de credit fac parte din schema de garantare a depozitelor \xc3\xaen Rom\xc3\xa2nia._NEWLINE_Depozitele plasate la sucursalele institu\xc8\x9biilor de credit cu sediul \xc3\xaen alte state membre ale Uniunii Europene, care opereaz\xc4\x83 \xc3\xaen Rom\xc3\xa2nia, sunt garantate de c\xc4\x83tre schema din statul membru de origine, \xc3\xaen condi\xc8\x9biile prev\xc4\x83zute de legisla\xc8\x9bia aplicabil\xc4\x83 din acel stat._NEWLINE_Prin Ordonana\xc8\x9ba 1/2012 s-au l\xc4\x83rgit atribu\xc8\x9biile Fondului de Garantare a Depozitelor Bancare. Acesta poate finan\xc8\x9ba m\xc4\x83surilor de stabilizare stabilite de Banca Na\xc8\x9bional\xc4\x83 a Rom\xc3\xa2niei, din resursele financiare ale fondului de restructurare bancar\xc4\x83 administrat de FGDB. Banca Na\xc8\x9bional\xc4\x83 a Rom\xc3\xa2niei poate decide aplicarea uneia dintre m\xc4\x83surile de stabilizare \xc3\xaen cazul \xc3\xaen care fondurile proprii ale unei institu\xc8\x9bii de credit se situeaz\xc4\x83 la un nivel care nu dep\xc4\x83\xc8\x99e\xc8\x99te 75% din nivelul minim al cerin\xc8\x9belor de capital calculate potrivit reglement\xc4\x83rilor emise de BNR._NEWLINE_M\xc4\x83surile de stabilizare stabilite de Ordonan\xc8\x9ba 1/2012 sunt:_NEWLINE_a) transferul total sau par\xc8\x9bial de active \xc8\x99i pasive ale unei institu\xc8\x9bii de credit c\xc4\x83tre una ori mai multe institu\xc8\x9bii eligibile;_NEWLINE_b) implicarea Fondului de Garantare a Depozitelor \xc3\xaen Sistemul Bancar \xc3\xaen calitate de administrator delegat \xc8\x99i, dup\xc4\x83 caz, de ac\xc8\x9bionar, dac\xc4\x83 anterior s-a dispus m\xc4\x83sura suspend\xc4\x83rii drepturilor de vot \xc3\xaen privin\xc8\x9ba ac\xc8\x9bionariatului care de\xc8\x9bine controlul asupra institu\xc8\x9biei de credit respective;_NEWLINE_c) transferul de active \xc8\x99i pasive de la o institu\xc8\x9bie de credit c\xc4\x83tre o banc\xc4\x83-punte care se constituie \xc3\xaen acest scop.\n_START_SECTION_\nOrganizarea FGDB\n_START_PARAGRAPH_\nAdministrarea \xc8\x99i conducerea FDGB se realizeaz\xc4\x83 dup\xc4\x83 modelul sistemului dualist, pe dou\xc4\x83 niveluri, Consiliul de administra\xc8\x9bie \xc8\x99i Conducerea executiv\xc4\x83._NEWLINE_FGDB este administrat de c\xc4\x83tre un Consiliu de Administra\xc8\x9bie, format din 7 membri. Pre\xc8\x99edintele Consiliului de Administra\xc8\x9bie este Lia Tase. Directorul FGDB este Petre Tulin. FDGB avea la sf\xc4\x83r\xc8\x99itul anului 2011, 37 de salaria\xc8\x9bi.'